Diari Oficial de la Generalitat Valenciana


Sumari del DOGV 5279, del 13-06-2006 (2006/6127)

RESOLUCIÓ de 9 de març del 2006, del secretari autonòmic per a l'Agència Valenciana de Salut, per la qual es denega, en compliment de la sentència de de 3 de maig de 2003, de la Secció Tercera de la Sala Contenciosa Administrativa del Tribunal Superior de Justícia de la Comunitat Valenciana, l'autorització necessària per a l'obertura d'una nova oficina de farmàcia al municipi de Rojales.
------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5279

Data del DOGV
:   13-06-2006

Secció del DOGV
:   IV. ADMINISTRACIÓ DE JUSTÍCIA - C) CITACIONS A COMPAREIXENÇA JUDICIAL I EXECUCIÓ DE SENTÈNCIES

Número del document
:   2006/6127


Organisme emissor
:   Conselleria de Sanitat

Tipus de document
:   Resolució

RESOLUCIÓ de 9 de març del 2006, del secretari autonòmic per a l'Agència Valenciana de Salut, per la qual es denega, en compliment de la sentència de de 3 de maig de 2003, de la Secció Tercera de la Sala Contenciosa Administrativa del Tribunal Superior de Justícia de la Comunitat Valenciana, l'autorització necessària per a l'obertura d'una nova oficina de farmàcia al municipi de Rojales. [2006/6127]  
Vista la sol·licitud formulada per María Rosa Meseguer Flores per a l'obertura d'una nova oficina de farmàcia al municipi de Rojales (Alacant) i examinats els següents,   
Antecedents de fet  
Primer. Amb data 17 d'abril de 1998, María Rosa Meseguer Flores sol·licita l'obertura d'una nova oficina de farmàcia a l'empara del que disposa l'article 3.1.b) del Reial Decret 909/1978, de 14 d'abril, al municipi de Rojales, per al subnucli format per la zona alta o nord del conjunt d'urbanitzacions del municipi de Rojales (urbanització Ciudad Quesada I, Ciudad Quesada II, Doña Pepa, Pueblo Bravo, Lo Pepín, Pueblo Lucero) i la part situada a l'est de la pista d'aterratge de l'aeròdrom de Ciudad Quesada. Adjunta pla.  
Segon. Amb data 26 d'octubre de 1999, María Rosa Meseguer Flores sol·licita una certificació d'acte presumpte positiu, per silenci administratiu, de la seua petició.  
Tercer. Per mitjà d'ofici de 16 de novembre de 1999, la Conselleria de Sanitat denega l'expedició de la certificació d'acte presumpte ja que les peticions efectuades a l'empara del Reial Decret Llei 11/1996, de 17 de juny i la Llei 16/1997, de 25 d'abril, vigent en el moment de la petició, van quedar sense efecte, sense perjuí del que establira la Llei d'Ordenació Farmacèutica, per resolució de la Conselleria de Sanitat de 19 de desembre de 1997, que resol la no-tramitació de les dites sol·licituds.  
Quart. Com que no estava d'acord amb l'esmentada comunicació, María Rosa Meseguer Flores interposa recurs contenciós administratiu que va finalitzar amb la Sentència de 3 de maig del 2003, de la Secció Tercera de la Sala Contenciosa Administrativa del Tribunal Superior de Justícia de la Comunitat Valenciana, declarada ferma per mitjà d'interlocutòria del Tribunal Suprem de data 3 de març de 2005 (notificada el 13 de maig del mateix any), per mitjà de la qual s'anul·la l'anterior resolució per ser contrària a dret i s'ordena resoldre sobre el fons de la petició, donant resposta individualitzada al recurrent, d'acord amb els criteris establits en la petició.  
Cinqué  
En execució de l'esmentada sentència, es va iniciar el tràmit de l'expedient, que es va posar en coneixement dels farmacèutics establits en el municipi.  
Sisé  
En l'expedient es persona Manuel Jesús Chazarra Fuster i manifesta la seua oposició a la concessió de l'autorització sol·licitada.  
Als anteriors fets s'apliquen els següents,   
Fonaments jurídics  
Primer  
Esta Agència Valenciana de Salut és competent per a resoldre la present sol·licitud segons que disposen el Reial Decret 278/80, de 25 de gener, sobre transferència de competències en matèria de sanitat; Llei 5/1983, de 30 de desembre, de Govern Valencià, Llei 6/1998, d'Ordenació Farmacèutica de la Comunitat Valenciana, el Decret 187/2001, de 27 de novembre, del Govern Valencià, pel qual es regula l'establiment, trasllat i transmissió de les oficines de farmàcia, Llei 4/2005, de 17 de juny, de Salut Pública de la Comunitat Valenciana i Decret 25/2005, de 4 de febrer, pel qual s'aproven els Estatuts de l'Agència Valenciana de Salut i el Decret 164/2005, de 4 de novembre, del Consell de la Generalitat, pel qual es modifiquen els Estatuts de l'Agència Valenciana de Salut.  
Segon  
La present resolució es dicta en compliment de la sentència de 3 de maig de 2003, de la Secció Tercera de la Sala contenciosa administrativa del Tribunal Superior de Justícia de la Comunitat Valenciana que diu: 2) Anul·lar la resolució de l'administració ja que no es pronuncia sobre el fons de l'assumpte, i es retrotrauens les actuacions perquè es resolga en el sentit del fonament de dret tercer de la sentència, que establix que l'administració té l'obligació de resoldre sobre el fons de la petició i els procediments que tinga paralitzats, permetre que s'ajusten als requisits de la nova llei valenciana d'acord amb la disposició transitòria primera....Les sol·licituds d'autorització d'obertura d'oficines de farmàcia realitzades a l'empara del Reial Decret Llei11/1996 i de la Llei 16/1997, hauran d'adequar-se pels sol·licitants als requisits fixats per esta llei i per la normativa que la desplegue i convocatòries, si és el cas, per a la concessió de les autoritzacions.....  
Amb la dita premissa, el sol·licitant considera que ha d'autoritzar-se l'obertura d'una nova oficina de farmàcia al municipi de Rojales i que se li ha d'adjudicar com a sol·licitant sense més.  
Tercer  
Plantejada en estos termes, dues són les qüestions sobre les quals ha de pronunciar-se la present resolució: en primer lloc sobre la procedència o no de l'obertura d'una nova oficina de farmàcia al municipi de Rojales basant-se en la població del municipi, i, en segon lloc, si la farmàcia pot atorgar-se de forma directa al sol·licitant. Tot això, determinant prèviament que la normativa d'aplicació a una sol·licitud formulada en data de 17 d'abril de 1998, encara que emparada en el Reial Decret 909/78, de 14 d'abril, és la Llei 16/1997, de regulació dels servicis de farmàcia, i que les peticions formulades a la seua empara han d'adaptar-se a la disposició transitòria primera de la Llei 6/1998, d'Ordenació Farmacèutica de la Comunitat Valenciana, per la qual cosa el fons de l'assumpte ha de resoldre's, d'acord als criteris establits per esta, la normativa que la desplegue i convocatòries, si és el cas, per a la concessió de les autoritzacions, segons establix l'esmentada disposició transitòria primera a la qual ens remet la sentència que per mitjà de la present resolució es porta a efecte.  
Quant a la primera de les qüestions a què s'ha fet menció, ha de tindre's com a premissa que la situació a tindre en compte, atenent reiteradíssima jurisprudència, d'innecessària cita per la seua abundància, és l'existent en el moment de la petició i, per tant, la població a tindre en compte és l'existent l'any 1998. Queda acreditat en l'expedient que el municipi de Rojales comptava l'any 1991 amb una població de 5.277 habitants i l'any 2005 una població de 13.807, cap d'elles aplicable a la petició formulada, sinó que ha de tindre's en compte el cens vigent en el moment de la petició és a dir, a 1 de gener de 1998, que la sol·licitant no acredita, però que acudint a les xifres aprovades per l'INE s'elevava a 7.048 habitants, per la qual cosa en aplicació del mòdul general establit en l'article 21 de la Llei 6/1998, d'Ordenació Farmacèutica de la Comunitat Valenciana, són necessàries dos oficines de farmàcia per a oferir una adequada atenció farmacèutica. Alhora que queda acreditat així mateix que el municipi comptava amb un total de quatre oficines de farmàcia, resulta obligat denegar a l'empara del mòdul general, la necessària autorització per a l'obertura d'una nova oficina de farmàcia.  
El mateix article 21 de la Llei 6/1998, definix a més, per a l'obertura de noves oficines de farmàcia un mòdul complementari, el mòdul turístic, d'aplicació de forma exclusiva a les zones farmacèutiques i municipis turístics definits en el mapa de zones farmacèutiques de la Comunitat Valenciana.  
Este mòdul turístic no és d'aplicació a la present sol·licitud, ja que el mapa de zones farmacèutiques de la Comunitat Valenciana es va delimitar mitjançant una Orde de 30 d'octubre del 2001, del conseller de Sanitat. En el ampa es relacionen les zones farmacèutiques, i es diferencien les zones generals i les zones turístiques, així com els municipis a què, estant inclosos en una zona farmacèutica general, els és d'aplicació el mòdul turístic.  
Amb més motiu, l'Agència Valenciana de Turisme, de la Comunitat Valenciana no va declarar municipis turístics fins al dia 15 de desembre de 1999, que es van dictar les primeres resolucions provisionals de declaració de Municipi Turístic de la Comunitat Valenciana, corresponents als que en eixa data havien acreditat la seua identificació amb algun dels supòsits previstos en l'article 25 de la Llei 3/1998, de Turisme de la Comunitat Valenciana; per la qual cosa el municipi de Rojales en la data de la petició no estava declarat com a municipi turístic, i no s'hi aplica el mòdul turístic complementari.  
No obstant, ni encara en el cas d'aplicar el mòdul amb les xifres de vivendes de segona residència que la pròpia sol·licitant maneja com aproximades, molt superior a les 3.537 que facilita l'INE, i acceptant els seus càlculs de població, resulta igualment impossible accedir a la petició ja que el mòdul turístic té caràcter complementari i com s'ha vist en el paràgraf anterior al municipi de Rojales, en el moment de la petició, el nombre de farmàcies existents excedia en dos el nombre de farmàcies necessàries aplicant el mòdul general, que absorbirien la possibilitat d'obertures per mòdul turístic.  
Finalment, ha d'indicar-se que esta conselleria manté en reiterades resolucions, tant en autorització de noves oficines de farmàcia en aplicació del mòdul general, com en aplicació del mòdul turístic, que l'article 18 de la Llei 6/1998, d'Ordenació Farmacèutica de la Comunitat Valenciana (a què igualment ha d'ajustar-se la petició) prohibix l'adjudicació de les autoritzacions de forma directa als sol·licitants i per això l'autorització ha d'adjudicar-se en el pròxim procediment que es faça, basant-se en els principis de publicitat i transparència, d'acord amb els criteris de selecció establits reglamentàriament, en els quals es té en compte l'experiència professional, preferentment en oficines de farmàcia de la Comunitat Valenciana, especialment en poblacions de menys de 800 habitants, la valoració per mitjà d'una prova escrita dels coneixements sobre atenció sanitària i farmacèutica, el currículum acadèmic i la formació professional complementària, entre altres.  
Vistos els anteriors fets i fonaments jurídics, resolc denegar, en compliment de la sentència de 3 de maig del 2003, de la Secció Tercera de la Sala Contenciosa Administrativa del Tribunal Superior de Justícia de la Comunitat Valenciana, l'autorització necessària per a l'obertura d'una nova oficina de farmàcia en el municipi de Rojales.  
Que es notifique a les persones interessades i que es publique esta resolució en el Diari Oficial de la Generalitat amb l'advertència que posa fi a la via administrativa i que hi poden interposar recurs contenciós administratiu en el termini de dos mesos, comptats a partir del dia següent al de la data de la publicació, davant de la Sala Contenciosa Administrativa del Tribunal Superior de Justícia de la Comunitat Valenciana o, potestativament Recurs de Reposició en els termes previstos en l'article 116 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
València, 9 de març de 2006.. El secretari autonòmic per a l'Agència Valenciana de Salut: Manuel Cervera Taulet.